2026. aasta taliparalümpiamängud

**2026. aasta taliparalümpiamängud** on 14. taliparalümpiamängud. Tegemist on rahvusvahelise parasportlaste talvise suurvõistlusega, mida korraldab Rahvusvaheline Paralümpiakomitee. Mängud toimuvad 6.–15. märtsini Lombardia ja Kirde-Itaalia eri paigus.

Need on Itaalia kolmandad paralümpiamängud, pärast 1960. aasta suveparalümpiamänge Roomas (esimesed paralümpiamängud) ja 2006. aasta taliparalümpiamänge Torinos. Need on esimesed paralümpiamängud pärast Tignes–Albertville 1992. aasta mänge, mida korraldavad ühiselt mitu linna, ning esimesed taliparalümpiamängud pärast Vancouveri 2010. aasta mänge, kus ava- ja lõputseremooniad toimuvad eri paikades. 2026. aasta mängud tähistavad taliparalümpiamängude 50. aastapäeva. Need on viimased taliparalümpiamängud, mis toimuvad Rahvusvahelise Paralümpiakomitee Andrew Parsonsi ametiajal.

Brasiilia võitis oma ajaloo esimese medali taliparalümpiamängudel. See teeb Brasiiliast esimese Ladina- ja Lõuna-Ameerika riigi, kes on taliparalümpiamängudel medali võitnud. Läti võitis samuti oma ajaloo esimese taliparalümpiamängude medali.

2026. aasta mängud tekitasid vastuolu seoses Venemaa ja Valgevene sportlaste osalemisega esimest korda peale Venemaa 2022. aasta sissetungi Ukrainasse.

## Korraldajalinna valik
2018. aasta oktoobris kinnitas Itaalia Olümpiakomitee ametlikult plaani esitada Milano ja Cortina d'Ampezzo ühistaotlus olümpiamängude korraldamiseks. Taotlus esitati Rahvuslike Olümpiakomiteede Assotsiatsiooni peaassambleel 28. novembril 2018 Tokyos. Itaalia valiti nii 2026. aasta paralümpia- kui ka olümpiamängude võõrustajaks 24. juunil 2019 Rahvusvahelise Olümpiakomitee 134. istungjärgul Lausanneis, Šveitsis, edestades Rootsi ühistaotlust, mille esitasid Stockholm ja Åre.

## Paralümpiatuli
Paralümpiamängude tõrviku teatejooks toimub 24. veebruarist kuni 6. märtsini 2026, mille jooksul 501 tõrvikukandjat läbib 2 000 kilomeetrit. Tuli süüdatakse Ühendkuningriigis Stoke Mandeville’i haiglas ja sealt saadetakse see viide Itaalia linna. Teatejooks viib läbi Cortina d’Ampezzo, Veneetsia ja Padova ning jõuab lõpuks avatseremooniale, mis toimub Verona Arenal.

Paralümpia tõrvikut esitleti nii Triennale di Milano muuseumis kui ka Itaalia paviljonis maailmanäitusel Expo 2025, mis toimus Osakas. Paralümpia tõrvik on pronksikarva, samal ajal kui olümpia tõrvik on helesinine. Tõrvikule on antud nimi „Essential”. Selle idee on välja töötanud Eni ja selle tütarettevõte Versalis, kujundanud Studio Carlo Ratti Associati ning tootnud Itaalia firma Cavagna Group. Tõrvikud on valmistatud peamiselt taaskasutatud alumiiniumi ja pronksi sulamist. Tõrvikud kasutavad bio-LPG kütust. Neid saab täita kuni kümme korda.

## Vabatahtlikud
Kokku osaleb 2026. aasta paralümpia- ja olümpiamängudel 18 000 vabatahtlikku. Vabatahtlikuks sai kandideerida alates 19. septembrist 2024. 2024. aasta detsembri seisuga oli laekunud peaaegu 70 000 taotlust.

## Medalid
15. juulil 2025 avalikustas 2026. aasta olümpia- ja paralümpiamängude korralduskomitee medalite kujunduse. Iga medali esikülje vasakul pool on Braille kiri ja paremal pool logo, tagaküljel on paralümpiamängude logo.

## Võistluspaigad

2026. aasta taliparalümpiamängudel on viis võistluspaika ning kolm paralümpiaküla.

### Milano piirkond

* Milano Santagiulia jäähokihall – Parajäähoki
* Milano olümpia- ja paralümpiaküla – Paralümpia küla

### Val di Fiemme piirkond

* Tesero suusastaadion – Paralaskesuusatamine, paramurdmaasuusatamine
* Predazzo olümpia- ja paralümpiaküla – Paralümpia küla

### Cortina piirkond

* Tofane mäesuusatamise keskus – Paramäesuusatamine
* Cortina paralumelauapark – Paralumelauasõit
* Cortina olümpia jääkeegli staadion – Ratastoolikurling, lõputseremoonia
* Cortina olümpia- ja paralümpiaküla – Paralümpiaküla

### Verona

* Verona Arena – Avatseremoonia

## Tseremooniad

### Avatseremoonia
Avatseremoonia toimus 6. märtsil 2026 Verona Arenal. Tseremoonia teemaks oli „*Life in motion*" ning produktsiooniga tegeles Filmmaster Group. Paralümpiatule süütasid Itaalia paralümpiasportlased Beatrice Vio Veronas, Gianmaria Dal Maistro Milanos ning Francesca Porcellato Cortina d'Ampezzos.

Mitmed delegatsioonid ei osalenud avatseremoonial. Üheks põhjenduseks olid logistilised põhjused, kuna Verona asub 250 kilomeetri kaugusel Cortina d'Ampezzost. Mitmed riigid boikoteerisid avatseremooniat protestiks Rahvusvahelise Paralümpiakomitee otsusele, mis lubas Venemaa ja Valgevene sportlastel võistelda oma riigilippude all. Korraldajad teatasid, et kõik paralümpial osalevad riigid on sportlaste sissemarsil esindatud olenemata sellest, kas sportlased ise kohal on. Neid riike, kes ei saa osaleda, esindavad vabatahtlikud lipukandjad ja sportlaste asemele näidatakse videoklippe.

### Lõputseremoonia
Lõputseremoonia toimub 15. märtsil 2026 Cortina d’Ampezzos, Cortina olümpiajäähallis. Selle teemaks on „*Italian Souvenir*” ning produtseerib G2 Eventi – Casta Diva Group.

## Spordialad
Paralümpiamängudel toimub 79 võistlust kuuel spordialal. Ratastoolikurlingus toimub esimest korda segapaaride võistlus. Kokku on mängudel 665 sportlase kvoodikohta: 323 meestele, 176 naistele ja 166 sooneutraalset.

*  Paramäesuusatamine 
*  Paralaskesuusatamine 
*  Paramurdmaasuusatamine 
*  Parajäähoki 
*  Paralumelauasõit 
*  Ratastoolikurling 

## Osalevad riigid
Mängudele on sportlasi kvalifitseerunud 55 riigist. Esimest korda alates 2014. aastast (Venemaa dopingu­skandaali ja 2022. aasta Venemaa sissetungi tõttu Ukrainasse) lubatakse Venemaa ja Valgevene sportlastel paralümpiamängudel võistelda oma riigilipu all (olümpiamängudel võisteldi neutraalsena).

El Salvador, Montenegro ja Portugal teevad taliparalümpiamängude debüüdi. El Salvador on ainus riik, mis ei osale 2026. aasta taliolümpiamängudel, kuid osaleb 2026. aasta taliparalümpiamängudel. Kuus riiki naasevad mängudele pärast aastatepikkust pausi: Armeenia, Bulgaaria, Serbia ja Usbekistan osalevad esimest korda pärast Pyeongchangi 2018. aasta taliparalümpiamänge. Leedu osaleb esimest korda pärast Lillehammeri 1994. aasta taliparalümpiamänge ning Lõuna-Aafrika Vabariik naaseb esimest korda pärast Vancouveri 2010. aasta taliparalümpiamänge. Seekord osaleb Lõuna-Aafrika Vabariigist kaks sportlast, tuues Aafrika taas taliparalümpiamängudele.

Iraan pidi mängudel osalema, kuid mõni tund enne avatseremooniat teatati, et 2026. aasta Iraani sõja tõttu ei saanud riigi ainus esindaja Itaaliasse kohale sõita.

### Sportlaste arv riigiti

## Ajakava

2026. aasta paralümpiamängude ajakava avaldati 9. detsembril 2024. Kuna jääkeegli võistluspaika kasutatakse lõputseremooniaks, algavad ratastoolikurlingu segapaarismängude võistlused kaks päeva enne avamist.




## Turundus

### Embleem
30. märtsil 2021 kuulutati pärast avalikku hääletust kahe Landor Associates kujundatud embleemi seast 2026. aasta taliolümpia- ning taliparalümpiamängude embleemiks kujundus nimega „Futura“. Paralümpiamängude versioon on punast, sinist ja rohelist värvi, mis sümboliseerib virmalisi ning paralümpia värve.

### Maskott

Maskottide valimiseks korraldati veebihääletus, mis lõppes 28. veebruaril 2023. Võidutöö on inspireeritud kärpidest. Maskotid said nimeks Tina ja Milo, mis on tuletatud võõrustajalinnade nimedest. Pruun kärp Milo on paralümpiamängude maskott. Milo on sündinud ühe jalata. See sümboliseerib leidlikkust, tahtejõudu ja loovust.

### Tunnuslaul
2022. aasta märtsis avalikustati 2026. aasta taliolümpia- ja taliparalümpiamängude ametlik laul „Fino all’alba” („Kuni koiduni“), mida esitab Arisa. Laulu on loonud Francesco Marrone ja Giulio Gianni.

### Visuaalne identiteet
2026. aasta paralümpia- ja olümpiamängude brändielemendid avalikustati 7. novembril 2024. Nende kujundus on inspireeritud itaallaste suhtluses laialdaselt kasutatavatest žestidest. Nende hulka kuuluvad kuus paralümpiaala piktogrammi, mis on inspireeritud sportlaste liigutustest, ning viis graafilist elementi, mis iseloomustavad erinevaid omadusi ning mille esindajateks sotsiaalmeedias on valitud nüüdisaegsed Itaalia kultuuri- ja avaliku elu tegelased: muusik Dardust (loovus), sportlane Bebe Vio (energilisus), koomik Federico Basso (kujutlusvõime), peakokk Davide Oldani (kirg) ning tantsija Nicoletta Manni (elegantsus).

## Teleülekanne
Paralümpiamänge edastatakse televisioonis umbes 300 tunni ulatuses. 2025. aasta oktoobris omandas Euroopa Ringhäälingute Liit (EBU) õigused mängude edastamiseks Euroopas, võimaldades seda ka oma liikmetele. Viimati oli EBU-l õigus mänge edastada 2018. aastal. Ülekande õiguseid uuendati ka CBC Sportsil (Kanada, koostöös Kanada Paralümpiakomiteega) ning Grupo Globol (Brasiilia).

## Vahejuhtumid

### Venemaa ja Valgevene sportlaste osalemine
2016. aastal kehtestas Rahvusvaheline Paralümpiakomitee Venemaale ajutise võistluskeelu, sest avastati, et 2014. aasta olümpia- ja paralümpiamängudel olid vene sportlased osa riiklikult toetatud dopinguprogrammist. Venemaale kehtestati täielik võistluskeeld 2016. aasta suveparalümpiamängudeks. Dopinguvabaks tunnistatud vene sportlased said osaleda 2018. aasta taliparalümpiamängudel paralümpia lipu all neutraalsete sportlastena. 2020. ja 2022. aastal, pärast Spordi Arbitraažikohtu otsust, lubas Rahvusvaheline Paralümpiakomitee vene sportlastel osaleda poolneutraalsena Venemaa Paralümpiakomitee lipu all, millel on vene rahvusvärvid ja alternatiivne embleem, kuid pole Venemaa lippu ega paralümpiakomitee täisnime. Lisaks oli keelatud kasutada Venemaa hümni, selle asemel kasutati Tšaikovski teost Klaverikontsert nr 1. Seoses Venemaa 2022. aasta sissetungiga Ukraina keelati Venemaal ja Valgevenel osaleda 2024. aasta suveparalümpiamängudel ning sportlased pidid osalema neutraalsete paralümpiasportlastena.

2025. aasta septembris otsustas Rahvusvaheline Paralümpiakomitee taas lubada vene sportlastel osaleda rahvusvahelistel võistlustel oma lipu ja hümniga. Rahvusvaheline Paralümpiakomitee viitas soovile hoida poliitika ja sport lahus ning leidis, et Venemaa jätkuv võistlustelt eemal hoidmine samal ajal, kui Iisraelil lubatakse Gaza sõjast hoolimata osaleda, oleks vastuoluline. Kuid Rahvusvaheline Paralümpiakomitee teatas 2025. aasta oktoobris, et on ebatõenäoline, et Venemaa suudaks paralümpiamängudele kvalifitseeruda, sest FIS, IBU ja Maailma Kurlingu föderatsioon keelavad endiselt Venemaa ja Valgevene sportlastel osaleda olümpia ja paralümpia kvalifikatsioonivõistlustel isegi neutraalsena. Lisaks oleks Venemaal praktiliselt võimatu kvalifitseeruda parajäähoki võistlusele. 2025. aasta detsembris otsustas Spordi Arbitraažikohus apellatsioonimenetluses, et Venemaa sportlastel, kes vastavad Rahvusvahelise Olümpiakomitee individuaalsete neutraalsete sportlaste kriteeriumidele, peab olema võimalik osaleda neutraalsetena Rahvusvahelise Suusaliidu kvalifikatsioonivõistlustel 2026. aasta taliolümpiamängudel ja 2026. aasta taliparalümpiamängudel.

17. veebruaril 2026 teatati, et kuus Venemaa ja neli Valgevene sportlast mäesuusatamises, murdmaasuusatamises ja lumelauas olid saanud kutse kahepoolselt komisjonilt, mis võimaldab neil mängudel osaleda. Kutse saanud sportlaste hulgas oli Venemaa suusataja Alexey Bugaev. Otsust kritiseerisid Ukraina ja selle Euroopa liitlased, kes pidasid ebasobivaks, et Venemaa ja Valgevene naaseksid rahvusvahelisse sporti Venemaa endiselt kestva sissetungi tõttu. Ukraina spordiminister Matvii Bidnyi teatas, et tema ametnikud boikoteerivad mängude avatseremooniat ja teisi üritusi. Ta selgitas, "Venemaal on paralümpiasport tugisambaks neile, keda Putin saatis Ukrainasse tapma – ja kes tulid Ukrainast tagasi vigastuste ja puuetega. Kui Venemaa lipp on rahvusvahelisel laval, saab sellest osa Venemaa propagandamasinast. See annab maailmale signaali, et sõda on normaalne. Ei, see ei ole normaalne. On äärmiselt šokeeriv, et Rahvusvahelise Paralümpiakomitee ametnikud keeldusid seda mõistmast.“

Ukraina teatas, et nad ei osale avatseremoonial, ning mitmed teised riigid tegid solidaarsuse märgiks sama otsuse. See boikott ei mõjuta sportlaste osalemist, ning mõned neist riikidest olid juba varem logistilistel põhjustel otsustanud oma sportlasi avatseremooniale mitte saata. Euroopa Komisjoni spordi volinik Glenn Micallef teatas samuti, et ei osale avatseremoonial. Ukraina rahvusringhääling Suspilne teatas, et ei edasta avatseremooniat. Eesti Rahvusringhääling teatas, et ei edasta ühtegi võistlust, kus osalevad Venemaa või Valgevene sportlased.

Ukraina delegatsioonil oli avatseremooniaks riietus, millel oli riigi kaart, sealhulgas Krimmi ja Donbassi aladega. Rahvusvaheline Paralümpiakomitee keelas selle siiski, pidades riietust poliitiliseks ning võistlusele sobimatuks.

10. märtsil võitsid Venemaa sportlane Anastasiia Bagiian ja tema giid Sergei Siniakinga kuldmedali sprindi klassikastiilis nägemispuudega sportlaste arvestuses. Autasustamise ajal pöörasid Saksamaa hõbemedalistid Linn Kazmaier ja Florian Baumann poodiumil Venemaa sportlaste poole selja, põhjendades seda sellega, et nad ei toeta Venemaa süsteemi.

### Iisraeli ja Ameerika Ühendriikide rünnak Iraanile
28. veebruaril, kuus päeva enne avatseremooniat, alustasid Iisrael ja Ameerika Ühendriigid koordineeritud ühiseid rünnakuid Iraani vastu, püüdes riigis läbi viia režiimivahetust. Selle käigus hukkus Iraani kõrgeim liider ajatolla Ali Khamenei ning mitu teist Iraani ametnikku. Iraani pidi mängudel esindama üks sportlane, murdmaasuusataja Aboulfazl Khatibi Mianaei, kuid ta ei saanud ohutult Itaaliasse reisida ja seetõttu ei osale.

Rahvusvaheline Paralümpiakomitee teatas, et jälgib olukorra ning Lähis-Ida õhuruumi sulgemise mõju sportlaste transpordile, kes saabuvad mängudele Ida-Aasia ja Okeaania piirkonnast. 6. märtsil kinnitas Rahvusvaheline Paralümpiakomitee, et Iraani sportlane Khatibi Mianaei ei osale mängudel. Komitee president Andrew Parsons teatas, et kuna konflikt Lähis-Idas jätkub, on oht inimeludele liiga suur ning lisas, et riigi taristule tekitatud kahju on muutnud suhtlemise Iraani delegatsiooniga keeruliseks.

## Medalitabel

*  Korraldajariik (Itaalia)
{| class="wikitable" style="text-align:center;"
|+2026. aasta taliparalümpiamängude medalitabel
|-
Brasiilia võitis oma ajaloo esimese taliparalümpiamedali, mille tõi neile Cristian Ribera, kes võitis meeste murdmaasuusatamise sprindi istesuusa võistluses hõdemedali. Läti võitis samuti oma ajaloo esimese taliparalümpiamedali, mille tõid neile Poļina Rožkova ja Agris Lasmansga, kes võitsid pronksi segapaaride kurlingu võistlusel.

### Kolmikvõidud

## Vaata ka

* 2026. aasta taliolümpiamängud

## Viited


## Välislingid

* Ametlik veebileht